Universis presentes litteras inspecturis, nos frater Guido humilis prior Vallis sancti Benedicti, ordinis Vallis Caullium, totusque ejusdem loci conventus, notum facimus quod nos omne jus et omnem actionem que nobis competunt, competere possunt et debent et quicquid etiam habemus, habere possumus et debemus tam ratione possessionis et proprietatis quam ratione defuncti Hugonis, militis, quondam domini de Arneto, et Ysabellis ejus uxoris, defunctorum, Hugonis et Guillemi quondam liberorum ipsorum, quam alia ratione quacumque in decima de Sauceio, viris venerabilibus et discretis decano et capitulo Eduensis ecclesie cedimus in perpetuum et quitamus, in ipsa decima nichil juris retinentes. Pro hac autem cessione et quitatione, a predictis decano et capitulo habuimus et recepimus decem libras Turon. in pecunia legitime numerata, quam pecunie summam asserimus et confitemur in utilitatem nostram et comodum nostre ecclesie totaliter jam esse conversam. Nos autem frater Laurentius, prior humilis Vallis Crescentis predicti ordinis, ad preces et requisitionem dictorum prioris et conventus predictas cessionem et quitationem volumus et approbamus et quantum in nobis est confirmamus. In cujus rei testimonium, nos prefati priores sigilla nostra litteris presentibus apponimus, quibus sigillis nos predictus conventus utimur in hac parte, cum sigillum proprium nullatenus habemus. Datum die veneris post octabas Ponthecostes, anno Domini Mº CCº nonagesimo quarto.